અમેરિકાના પશ્ચિમ કિનારાથી દરિયા માર્ગે સીધા જ દક્ષિણ કોરિયા અને જાપાન પહોંચી શકાય છે. આ બંને દેશો પણ મધ્ય પૂર્વમાંથી ક્રૂડ અને ગેસની આયાત કરે છે. ઈરાનમાંથી બંને દેશો ઘણી આયાત કરે છે. ઈરાનથી આ બંને દેશોનું અંતર અને અમેરિકાના પશ્ચિમ દરિયાકિનારેથી અંતરમાં બહુ ફરક નથી. તેથી અમેરિકા આ બંને દેશોમાં ક્રૂડ અને એલએનજીની નિકાસ વધારવા લાગ્યું છે. નવેમ્બર પછી તેમાં મોટો ઉછાળો આવશે, કેમ કે ઈરાનમાંથી આ બંને દેશો પોતાની આયાત ઘટાડી દેશે. ઓલરેડી ઑગસ્ટથી બંને દેશોએ ઈરાનથી થતી આયાત ઓછી કરી છે. અમેરિકાએ સ્થાનિક ધોરણે પણ એક કાંકરે બે પક્ષી માર્યા છે. સ્થાનિક ધોરણે ક્રૂડ અને ગેસનું ઉત્પાદન વધાર્યું છે. એટલું વધાર્યું છે કે તેણે આયાત કરવાની જરૂર ન રહે. ઉલટાનું તે નિકાસ કરીને કમાણી કરવા લાગ્યું છે. જોકે સીધી જ નિકાસ કરવા લાગે તો ફાયદો ન થાય. કેમ કે સપ્લાય વધવાના કારણે ભાવો ફરી નીચા જાય. નીચા ભાવે અમેરિકાને શેલ ગેસનું ઉત્પાદન પરવડે નહીં. તેથી અમેરિકા ક્રૂડના ભાવો ઊંચા રહે તેમ ઈચ્છે છે. તે માટે તેણે બીજા દેશોમાંથી પુરવઠો બંધ કરાવવો પડે.